Virallinen lehti nro C 323 , 21/10/1998 s. 0053



KIRJALLINEN KYSYMYS E-0608/98 komissiolle esittäjä(t): Laura González Álvarez (GUE/NGL) (9. maaliskuuta 1998) Aihe: Köysiradan rakentaminen Bulnesiin (Picos de Europa-Espanja) Rakennustyö, jonka tuloksena avautuu pääsy Bulnesiin, on alkanut tehdyistä valituksista huolimatta ja ilman määräysten mukaista kansallispuiston isäntien hyväksyntää. Ympäristöministeriö on kiinnittänyt huomiota tähän määräyksistä poikkeamiseen 6. marraskuuta annetussa kansallispuistoista vastaavan johtajan allekirjoittamassa asiakirjassa, jossa Asturiasin aluehallinnolle ilmoitetaan, että hankkeen yhteydessä on poikettu määräyksistä. Julki tuodaan seuraavat kolme poikkeamaa: - Rakennushankkeesta on pyydettävä ennakolta kansallispuiston isäntien lausunto. - Yleisölle tiedoksi annettu asiakirja ei vastaa köysiradan rakennuttajan lopullisesti hyväksymää. - Hankkeen oikeudellinen perusteltavuus on vähäinen, kun siinä pyritään kiertämään Picos de Europan luonnonvarojen käyttöä koskevan suunnitelman määräyksiä. Lukuisat Bulnesin köysiradasta valittaneet luonnonsuojelujärjestöt toteavat, että ympäristöministeriön asiakirjassa heidän valituksensa myönnetään todenperäisiksi. Kun otetaan huomioon tämän köysiradan aikaansaama massamatkailu ja sen ympäristöseuraukset,minkälaisiin toimenpiteisiin komissio voi ryhtyä sen varmistamiseksi, että Espanjan viranomaiset noudattavat yhteisön ympäristölainsäädäntöä ja erityisesti tiettyjen julkisten ja yksityisten hankkeiden ympäristövaikutusten arvioinnista annettua direktiiviä 85/337/ETY ((EYVL L 175, 5.7.1985, s. 40. )) ja luontotyyppien sekä luonnonvaraisen eläimistön ja kasviston suojelusta annettua direktiiviä 92/43/ETY ((EYVL L 206, 22.7.1992, s. 7. ))? Voisiko komissio ilmoittaa kaikista niistä tätä asiaa koskevista tiedoista, jotka ovat saatavissa Espanjan viranomaisilta? Komission jäsenen Ritt Bjerregaardin komission puolesta antama vastaus (8. huhtikuuta 1998) Komission huomio on jo kiinnitetty tiettyihin hankkeisiin, joilla saattaa olla haitallisia vaikutuksia Picos de Europan kansallispuistoon; tämä tapahtui kirjallisella kysymyksellä E-2506/97 ((EYVL C 102, 3.4.1998, s. 51. )) ja parlamentin jäsenen Carmen Díez de Rivera Icazan parlamentin maaliskuun 1997 istunnon kyselytunnilla esittämällä suullisella kysymyksellä H-101/98 ((Euroopan parlamentin keskustelut (maaliskuun 1997). )). Espanjan viranomaiset ovat luokitelleet ainakin osan kyseistä aluetta erityiseksi lintujensuojelualueeksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY ((EYVL L 103, 25.4.1979. )) 4 artiklan mukaisesti. Kyseinen alue tunnetaan nimellä Montaña de Covadonga. Tässä yhteydessä on syytä täsmentää, että Bulnesin kylä ei sijaitse Espanjan edellä mainitun direktiivin mukaiseksi erityiseksi suojelualueeksi osoittamalla Montaña de Covadongan alueella, jonka raja ei kuitenkaan ole kaukana kylästä. Komissiolla ei näin ollen ole käytettävissään tietoja, joiden perusteella voitaisiin olettaa köysiratahankkeen aiheuttavan haittaa kyseiselle suojelualueelle. Sen sijaan Bulnesin kylä sijaitsee alueella, jonka sisällyttämistä Natura 2000 -verkostoon Espanja on ehdottanut luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisesti. Kyseisen direktiivin 6 artiklan 2, 3 ja 4 kohdan mukaan jäsenvaltioiden on toteutettava tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi tämän direktiivin tavoitteisiin. Näitä säännöksiä sovelletaan heti, kun komissio on vahvistanut luettelon yhteisön tärkeinä pitämistä alueista, jotka muodostavat erityisten suojelutoimien alueiden ekologisen Natura 2000 -verkoston. Toisaalta köysiratoja ei ole mainittu niiden hankkeiden joukossa, joiden ympäristövaikutusten arviointi on tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY mukaan pakollista. Komissio on ottanut yhteyden Espanjan viranomaisiin pyytääkseen näitä varmistamaan, että hankkeella ei ole ympäristölle haitallisia vaikutuksia.